Na temelju članka 60. Statuta Grada Delnica (SN GD 2/21) i članka 45b. Odluke o socijalnoj skrbi (SN GD 9/22, 8/23, 3/24 i 13/24), Gradonačelnica Grada Delnica donosi

**Odluku o načinu prikupljanja podataka i isplate prava na božićnicu umirovljenicima**

**Članak 1.**

Odredbama Odluke o socijalnoj skrbi (SN GD 9/22, 8/23, 3/24 i 13/24) propisano je da pravo na isplatu božićnice imaju sve osobe starije od 60 godina koje su umirovljenici ili korisnici nacionalne naknade za starije osobe s prebivalištem na području Grada Delnica, a da visinu iznosa božićnice te dodatne uvjete i kriterije, sukladno sredstvima osiguranim u Proračunu Grada, posebnom Odlukom propisuje nadležno izvršno tijelo.

**Članak 2.**

Umirovljenici ili korisnici nacionalne naknade za starije osobe s prebivalištem na području Grada Delnica mogu ostvariti pravo na jednokratnu novčanu pomoć – božićnice ukoliko udovoljavaju uvjetu prihoda koji će se utvrditi posebnom Odlukom gradonačelnika, a sukladno broju korisnika i sredstvima osiguranim u Proračunu Grada Delnica za tekuću godinu.

**Članak 3.**

Svi osobni podaci koji se u okviru ovog postupka obrađuju u smislu Opće uredbe o zaštiti podataka smatraju se poslovnom tajnom te se ne smiju ni na koji način obrađivati izvan svrhe za koju su prikupljeni, odnosno bez zakonske osnove. Grad Delnice se obvezuje čuvati povjerljivost svih osobnih podataka te da će iste osobne podatke koristiti isključivo u točno propisanu svrhu, a nakon propisane svrhe, svi osobni podaci će se brisati.

Grad Delnice će od Hrvatskog zavoda za mirovinsko osiguranje zatražiti: **ime i prezime korisnika, adresu korisnika, naselje i broj pošte i OIB korisnika mirovine ili nacionalne naknade za starije osobe**.

**Članak 4.**

Umirovljenici ili korisnici nacionalne naknade za starije osobe ostvarit će pravo na novčanu pomoć dolaskom u Poslovnicu FINA-e u Delnicama, Supilova 15, u razdoblju propisanom posebno Odlukom uz predočenje osobne iskaznice i/ili dokumenta na kojem je vidljiv OIB.

Iznimno se isplata može izvršiti i u slučaju kada korisnik prava na božićnicu i preuzimatelj gotovog novca nisu iste osobe, ali tada uz osobnu iskaznicu korisnika prava, osoba predočava i vlastitu osobnu iskaznicu.

**Članak 5.**

Ova Odluka stupa na snagu danom donošenja i objavit će se na službenoj mrežnoj stranici Grada Delnica.

KLASA: 551-01/24-01/6

URBROJ: 2170-6-5-3-24-1

Delnice, 18. prosinca 2024. godine

Gradonačelnica Grada Delnica

Katarina Mihelčić, dipl.ing.agr.

Na temelju članka 60. Statuta Grada Delnica (SN GD 2/21), članka 45b. Odluke o socijalnoj skrbi (SN GD 9/22, 8/23, 3/24 i 13/24 ) i Odluke o načinu prikupljanja podataka i isplate prava na božićnicu umirovljenicima, Gradonačelnica Grada Delnica donosi

**Odluku o iznosima božićnice umirovljenicima u 2024. godini**

**Članak 1.**

Pravo na isplatu božićnice imaju umirovljenici ili korisnici nacionalne naknade za starije osobe s prebivalištem na području Grada Delnica stariji od 60 godina u iznosu 40,00 eura.

**Članak 2.**

Pravo na jednokratnu novčanu pomoć – božićnicu može se ostvariti u razdoblju od 23. prosinca 2024. do 31. siječnja 2025. godine.

**Članak 3.**

Ova Odluka stupa na snagu danom donošenja i objavit će se na službenoj mrežnoj stranici Grada Delnica.

KLASA: 551-01/24-01/6

URBROJ: 2170-6-5-3-24-1

Delnice, 18. prosinca 2024. godine

Gradonačelnica Grada Delnica

Katarina Mihelčić, dipl.ing.agr.